钦定古今图书集成/明伦汇编/人事典/第107卷 > 《唐书》 > 《礼乐志》
## 钦定古今图书集成/明伦汇编/人事典/第107卷 > 《唐书》 > 《礼乐志》

凡祭祀之节有六：二曰斋戒。其别有三：曰散斋，曰致
斋，曰清斋。大祀，散斋四日，致斋三日；中祀，散斋三日，
致斋二日；小祀，散斋二日，致斋一日。大祀前期七日，
太尉誓百官于尚书省曰：“某日祀某神祇于某所，各
扬其职，不供其事，国有常刑。”于是乃斋。皇帝散斋于
别殿，致斋其二日，于太极殿；一日于行宫前。致斋一
日，尚舍奉御设御幄于太极殿西序及室内，皆东向。
尚舍直长张帷于前楹下。致斋之日，质明，诸卫勒所
部屯门列仗。昼漏上水一刻，侍中版奏“请中严。”诸卫
之属，各督其队，入陈于殿庭。通事舍人引文武五品
以上裤褶陪位，诸侍卫之官服其器服，诸侍臣斋者
结佩诣阁奉迎。二刻，侍中版奏“外办。”三刻，皇帝服衮
冕，结佩，乘舆出自西房。曲直华盖，警跸侍卫，即御座
东向，侍臣夹侍。一刻顷，侍中前跪奏称：“侍中臣某言，
请就斋室。”皇帝降座入室，文武侍臣还本司，陪位者
以次出。凡预祀之官，散斋理事如旧，唯不吊丧问疾，
不作乐，不判署刑杀文书，不行刑罚，不预秽恶致斋，
唯行祀事。其祀官已“斋而阙者，摄。其馀清斋一日。”